钦定古今图书集成/明伦汇编/人事典/第093卷 > 《劝掩骸骨说》吕维祺
## 钦定古今图书集成/明伦汇编/人事典/第093卷 > 《劝掩骸骨说》吕维祺

予闻之《礼》云：“掩骼埋胔。”而述文王之仁者，必曰：“泽及
枯骨。”嗟夫！江、雒之民何辜哉！昔之言人相食及杀人
而食者，偶然耳。未有城市郊原，其孑遗饥饿之极，人
人皆然，在在皆然，日日皆然。有之。自今河、雒之民，始
每见血胔淋漓，白骨委顿，皆孑遗饥饿，果腹代薪之
馀也。嗟夫！民亦何辜，罹此奇劫，初见犹少，今且岑岑“然、蓬蓬然，无非是者。触之掩鼻，言之下泪，始犹骇异，
竟且相习，恐旦夕皆为《爨下薪》。”嗟夫！此非独干上天
之和，抑且有不祥之忌。想仁人君子见之闻之，必有
恻然不忍者。予仅捐数缗，雇觅力舁之城隅，为数大
冢掩之。虽然，见闻或有未广，掩埋或有未遍，所愿凡
有力有心者，皆因所见闻而扩充之。夫掩骼泽枯，施
少而及多，非以为徼誉祈报地也。《淮南子》曰：“芥子入
目，必加抚扪。”盖由中发，非为观容。敬以公诸同志者。